Въпреки че испанският диктатор генералисимус Франсиско Франко не вкарва Испания във Втората световна война на страната на Оста, той разрешава на доброволци да се присъединят към германската армия при ясното и единствено условие, че „ще воюват само срещу болшевизма“ на Източния фронт, а не срещу западните Съюзници или населението на друга окупирана страна на запад. По този начин Франко запазва мира със западните Съюзници, докато в същото време се отплаща на Хитлер за поддръжката му през гражданската война. Испанският външен министър Рамон Серано Сюнер прави предложение да се сформира доброволчески корпус и в началото на Операция „Барбароса“ Франко отправя до Берлин официално предложение за помощ. На 24 юни 1941 г. Хитлер одобрява участието на испански доброволци.